**Prof. Ing. Rudolf Kropil, CSc.** je prezidentom Slovenskej rektorskej konferencie a rektorom Technickej univerzity vo Zvolene. Je členom Rady solidarity a rozvoja SR a členom Rady vlády SR pre vedu, techniku a inovácie. Je zástupcom Slovenska v Rade Európskej asociácie univerzít. Radou Európskej únie bol v roku 2015 vymenovaný za člena Európskeho hospodárskeho a sociálneho výboru.

Je absolventom Technickej univerzity vo Zvolene, štúdium ukončil v roku 1987. Vedeckú hodnosť kandidáta vied získal vo vednom odbore Poľnohospodárska a lesnícka fytopatológia a ochrana rastlín v roku 1994. V roku 2002 na základe obhajoby habilitačnej práce v odbore Aplikovaná zoológia získal vedecko-pedagogickú hodnosť docenta. V roku 2005 ho prezident SR vymenoval za vysokoškolského profesora.

Prof. Rudolf Kropil v rokoch 1987 až 1989 pôsobil v Správe Národného parku Nízke Tatry v Banskej Bystrici. Od roku 1989 pracuje na Technickej univerzite vo Zvolene, kde ako vysokoškolský učiteľ a vedec pôsobí dodnes. V rámci pedagogickej činnosti je gestorom ekologických a zoologických predmetov. Vo vedeckovýskumnej činnosti sa špecializuje na riešenie problematiky trvalo udržateľného rozvoja, aplikovanej zoológie a ekológie lesa v prepojení na ďalšie ekonomické, lesnícke, ekologické a environmentálne disciplíny. Ako národný koordinátor riešil desať vedeckovýskumných medzinárodných projektov. Je autorom a spoluautorom viac ako dvesto vedeckých a odborných prác.

Profesor Rudolf Kropil absolvoval viacero zahraničných stáží, študijných a prednáškových pobytov. V roku 1985 v Lesníckom výskumnom ústave v Hannoversch Münden (SRN), v rokoch 1992 - 1993 na Univerzite v Berne (Švajčiarsko), v roku 1996 na Univerzite v Kodani (Dánsko) a v roku 2001 na Oxfordskej univerzite (Veľká Británia). Dlhodobo prednášal aj na Pôdohospodárskej univerzite vo Viedni (Rakúsko). Krátkodobé pobyty absolvoval na univerzitách a vedeckovýskumných inštitúciách v USA, Kanade, Japonsku, Austrálii a vo väčšine krajín Európskej únie. Bol delegátom v Programovom výbore 6. rámcového programu pri Európskej komisii v Bruseli. Pôsobil aj v poradnom zbore ministra životného prostredia SR. Bol členom doménového výboru programu COST pri Európskej únii a koordinátorom výskumnej skupiny Ochrana a manažment zveri v Medzinárodnej únii lesníckych výskumných organizácií - IUFRO. Na svetovom kongrese Medzinárodnej únie lesníckych výskumných organizácií (IUFRO) v Kuala Lumpur v Malajzii v roku 2000 profesor Rudolf Kropil prevzal doktorskú cenu a zlatú medailu za významný vedecký prínos vo výskume v oblastiach sledovaných IUFRO.

V rokoch 2001-2007 vykonával funkciu prodekana pre vedeckovýskumnú činnosť a v období od 1. novembra 2007 do 17. februára 2012 bol dekanom Lesníckej fakulty. S účinnosťou od 18. februára 2012 bol prezidentom SR vymenovaný do funkcie rektora Technickej univerzity vo Zvolene na prvé štvorročné funkčné obdobie; s účinnosťou od 18. februára 2016 na druhé štvorročné funkčné obdobie.

Od roku 2012 je predsedom Vedeckej rady Technickej univerzity vo Zvolene a členom vedeckých rád ďalších 10 univerzitných a vedeckých pracovísk v SR a ČR. Od roku 1999 až doteraz bol predsedom, resp. členom viacerých redakčných rád medzinárodných a slovenských vedeckých a odborných časopisov. Na 67. zasadnutí Slovenskej rektorskej konferencie 30. mája 2014 bol zvolený za jej prezidenta na prvé dvojročné funkčné obdobie s účinnosťou od 5. júna 2014; na 76. zasadnutí Slovenskej rektorskej konferencie 30. mája 2016 bol zvolený za jej prezidenta na druhé dvojročné funkčné obdobie.